Dokument ta’ ħidma mill-persunal tal-Kummissjoni - Dokument mehmuż mal- Proposta għal direttiva tal-Parlament Ewropew u tal-Kunsill dwar l-issimplifikar tat-termini u l-kundizzjonijiet tat-trasferimenti ta' prodotti relatati mad-difiża fi ħdan il-Komunità - Sommarju tal-valutazzjoni ta’ l-impatt {KUMM(2007) 765 finali} {SEG(2007) 1593} /* SEK/2007/1594 finali */





[pic] | KUMMISSJONI TAL-KOMUNITAJIET EWROPEJ | Brussel 5.12.2007 SEG(2007) 1594 DOKUMENT TA’ ĦIDMA MILL-PERSUNAL TAL-KUMMISSJONI Dokument mehmuż mal- Proposta għal DIRETTIVA TAL-PARLAMENT EWROPEW U TAL-KUNSILL dwar l-issimplifikar tat-termini u l-kundizzjonijiet tat-trasferimenti ta' prodotti relatati mad-difiża fi ħdan il-Komunità SOMMARJU TAL-VALUTAZZJONI TA’ L-IMPATT {KUMM(2007) 765 finali}{SEG(2007) 1593} 1. IL-KUNTEST POLITIKU Fl-imgħoddi, il-Kummissjoni bosta drabi enfażizzat l-isfidi li l-industrija tad-difiża Ewropea qiegħda tiffaċċja u enfażizzat il-ħtieġa li toħloq suq Ewropew ta' tagħmir għad-difiża[1]. ( European Defence Equipment Market - EDEM). L-inizjattivi ġodda meħuda mill-Aġenzija tad-Difiża Ewropea ( European Defence Agency - EDA) u l-Kummissjoni mill-2004 'l hawn enfażizzaw din il-ħtieġa. Ħtiġijiet ta' liċenzjar mingħajr proporzjon dwar it-trasferimenti ta' prodotti marbuta mad-difiża bejn l-Istati Membri ilhom li ġew identifikati bħala impedimenti ewlenin għall-implimentazzjoni ta' dan l-EDEM. Mil-lat politiku, minkejja 50 sena ta' integrazzjoni Ewropea, l-Istati Membri, huma u jikkontrollaw l-esportazzjoni ta' prodotti marbuta mad-difiża, għadhom s'issa ma jagħmlux distinzjoni sistematika bejn trasferimenti lejn Stat Membru ieħor u esportazzjonijiet lejn pajjiżi terzi. Mil-lat ekonomiku, it-tifrik tas-swieq tad-difiża fuq linji nazzjonali qed isir dejjem iżjed insostenibbli. It-taħlita ta' limitazzjonijiet ta' baġit u spejjeż li dejjem qed jiżdiedu għat-tagħmir militari qiegħed lill-industriji Ewropej f'sitwazzjoni diffiċli. Id-dijanjosi issa għandha għarfien wiesa' per eżempju mill-Ministeri tad-Difiża permezz ta' l-Aġenzija tad-Difiża Ewropea: l-industriji tad-difiża sostenibbli u kompetittivi jeħtieġu aktar integrazzjoni, inqas duplikar u aktar speċjalizzazzjoni. L-interdipendenza li dejjem qed tiżdied bejn l-industriji tad-difiża teħtieġ trasferimenti aktar faċli. 2. KWISTJONIJIET PROċEDURALI U KONSULTAZZJONIJIET MAL-PARTIJIET INTERESSATI Wara l-Komunikazzjoni ta' l-2003, il-Kummissjoni serrħet fuq l-ewwel studju biex jinstabu l-fatti bit-titlu ta' " Trasferimenti Intrakomunitarji ta' Prodotti tad-Difiża" [2] . L-istudju ta ħarsa mill-ġdid lejn l-ostakli nazzjonali għat-trasferimenti intrakomunitarji ta' prodotti marbuta mad-difiża, għamel stima ta' l-ispejjeż diretti u indiretti u identifika miżuri addizzjonali possibbli fil-livel Komunitarju. Il-proċess ta' konsultazzjoni tnieda fil-qafas tal-konferenza ta' Lulju 2005 "L-industriji tad-Difiża Ewropea u s-suq" organizzat mill-Kummissjoni Ewropea f'kooperazzjoni ma' l-EDA, li matulha ġie ppreżentat għall-ewwel darba dak li nstab mill-istudju. Konsultazzjoni pubblika twettqet bejn Marzu 2006 u Settembru 2006 fuq il-bażi ta' dokument ta' konsultazzjoni tal-Kummissjoni. Seba' Stati Membri, għaxar assoċjazzjonijiet ta' l-industrija u kumpaniji, ħames NGOs u tliet organizzazzjonijiet oħra ħatfu l-opportunità biex juru l-fehmiet tagħhom. Sommarju ta' dan jinstab fuq il-websajt tal-Kummissjoni2. Fl-aħħarnett, matul il-fażi ta' konsultazzjoni bejn Lulju 2005 u Lulju 2007, total ta' 7 workshops (4 ma' l-Istati Membri u 3 mar-rappreżentanti ta' l-industrija) ġew organizzati fi Brussell mill-Kummissjoni. Dawn ippermettew lis-servizzi tal-Kummissjoni jwessgħu u jirfinaw il-bażi ta' għarfien tagħhom, jiġbru l-fehmiet ta' dawk il-partijiet interessati u Stati Membri li ma kkontribwewx fil-konsultazzjoni, u jittestjaw l-għażliet, minn perspettiva ta' fattibilità teknika, ekonomika u politika, għall-karatteristiċi previsti ta' inizjattiva possibbli. 3. ID-DEFINIZZJONI TAL-PROBLEMA L-Istati Membri kollha għandhom il-leġiżlazzjoni tagħhom biex jirregolaw l-importazzjoni, l-esportazzjoni u t-tranżitu tal-prodotti marbuta mad-difiża fi ħdan is-Suq Intern. Il-kontroll tat-tixrid ta' dawn il-prodotti hija responsabbiltà ewlenija ta' sigurtà - u kwistjoni ta' responsabbiltà politika u/jew legali - aċċettata mill-gvernijiet kollha demokratiċi. Barra minn hekk, l-analiżi tas-soċjetà ċivili tal-kredenzjali tad-drittijiet tal-bniedem u dawk demokratiċi tal-pajjiż ta' destinazzjoni ssaħħaħ dejjem iżjed il-ħtieġa għal dixxiplina stretta u effettiva ta' esportazzjoni[3]. L-iskemi ta' liċenzjar ex ante jinsabu fil-qalba ta' dawn ir-reġimi ta' kontroll. L-Istati Membri bażikament jimplimentaw wieħed, jew aktar mit-tliet tipi ewlenin ta' liċenzji li ġejjin: - liċenzja individwali li tikkorrispondi għal awtorizzazzjoni mogħtija minn awtorità nazzjonali fuq talba ta' fornitur individwali għal trasferiment wieħed lejn destinatarju wieħed; - liċenzja globali li tikkorrispondi għal awtorizzazzjoni mogħtija minn awtorità nazzjonali fuq talba ta' fornitur individwali għal trasferiment wieħed jew aktar lejn destinatarju wieħed jew aktar; - liċenzja ġenerali hija awtorizzazzjoni maħruġa f'att ġenerali amministrattiv jew leġiżlattiv u li tippermetti t-trasferiment minn kwalunkwe esportatur ta' prodotti kkontrollati lejn ċerti destinazzjonijiet, it-tnejn speċifikati fil-liċenzja nnifsha. L-iskemi ta' liċenzjar nazzjonali jvarjaw b'mod sinifikanti għal dak li huwa ambitu, awtoritajiet kompetenti, proċeduri u żmien propizju. Huma jimponu piż amministrattiv sinifikanti fuq il-kumpaniji, u jeħtieġu żmien twil mill-bidu sat-twettiq. L-istimi tal-piż amministrattiv korrispondenti u l-impatt indirett huma rispettivament € 433 miljun/sena u € 2,73 biljun / sena. Dan it-tirqigħ ta' rekwiżiti ta' liċenzjar strett - u l-piż amministrattiv korrispondenti - jidher b'mod ċar li huwa mingħajr proporzjon mal-ħtiġijiet attwali ta' kontroll, billi l-applikazzjonijiet għal liċenzji ta' trasferimenti intrakomunitarju kważi qatt ma jiġu miċħuda (filwaqt li madwar 11 500 liċenzja ta' trasferimenti bħal dawn jinħarġu kull sena, ma ġiet miċħuda lanqas talba waħda mill-2003). Barra minn hekk, kemm il-partijiet interessati fl-industrija kif ukoll governattivi jagħarfu li dawn ir-rekwiżiti estensivi ta' liċenzjar ixekklu l-iżvilupp ta' Bażi Teknoloġika u Industrijali ta' Difiża Ewropea ( European Defence Industrial and Technological Base - EDTIB) u jheddu s-sikurezza tal-provvista bejn l-Istati Membri. - fil-livell industrijali, il-ħtieġa ta' konformità ma' reġimi nazzjonali ta' liċenzjar b'disparità xxekkel l-ottimizzazzjoni tal-katini ta' provvista. Biex jevitaw proċeduri ta' ħela ta' ħin, b'nuqqas ta' ċertezza u li jiswew il-flus, il-kumpaniji tabilħaqq għandhom xeħta li jippreferixxu fornituri nazzjonali. Dan ixekkel l-ispeċjalizzazzjoni ta' l-industriji Ewropej tad-difiża u jdgħajjef ekonomiji ta' skala possibbli. Barra minn hekk, il-kumpaniji pan-Ewropej ma jistgħux igawdu l-benefiċċji kollha ta' l-integrazzjoni transkonfinali, sakemm it-trasferimenti bejn kumpanija bbażata fi Stat Membru wieħed li għandha s-sussidjarja tagħha fi Stat Membru ieħor jibqgħu soġġetti għal skemi kumplessi u twal ta' approvazzjoni minn qabel. - awtorità governattiva ta' l-UE li toħroġ sejħa għal offerti ma tistax tassumi awtomatikament li l-liċenzji ta' esportazzjoni se jinħarġu jekk tixtieq tixtri tagħmir tad-difiża minn fornitur stabbilit fi Stat Membru ieħor. Għalkemm il-liċenzji m'huma miċħuda kważi qatt, il-possibilità "teoretika" li dan jista' jiġri hija inċentiva għall-Istati Membri biex jippreferu jfittxu tagħmir militari sensittiv minn produttur nazzjonali milli mill-kompetituri Ewropej (li jistgħu jkunu aktar vantaġġjużi). Għadd ta' ftehimiet u inizjattivi bilaterali jew multilaterali li għandhom l-għan li jissimplifikaw it-trasferimenti ta' prodotti marbuta mad-difiża ġew żviluppati fuq bażi intergovernattiva. Anki l-aktar prominenti fost dawn, jiġifieri l-Ittra ta' Intenzjoni u l-Ftehim Qafas sussegwenti ta' Farnborough iffirmat mis-sitt Stati Membri li jipproduċu l-armi (FR, DE, UK, ES, IT, SE), kisbu riżultati kemmxejn limitati s'issa. Sa fejn għandha x'taqsam l-EDA, din ma għandha ebda mandat biex tieħu ħsieb it-trasferimenti. 4. L-GħANIJIET L-għan ġenerali tal-Kummissjoni huwa li twaqqaf Suq Ewropew ta' Tagħmir ta' Difiża (EDEM) miftuħ u kompettitiv fl-UE. EDEM li tiffunzjona tajjeb teħtieġ qafas regolatorju koerenti fl-oqsma varji ta' politika, bħax-xiri u t-trasferimenti. Biex jipproteġi l-interessi ta' siġurtà ta' l-Istati Membri, dan il-qafas jeħtieġ li jqis in-natura speċifika tat-tagħmir ta' difiża (importanza strateġika, sikurezza ta' provvista u sikurezza ta' ħtiġijiet ta' informazzjoni). Dan l-għan ġenerali jsib postu wkoll fix-xena aktar wiesgħa ta' l-aġenda ta' Liżbona billi jagħti sehem fl-iżvilupp ta' Bażi Industrijali u Teknoloġika ta' Difiża Ewropea (EDTIB) kompetittiva li min-naħa tagħha tista' tħeġġeġ il-Politika Estera u ta' Sigurtà Komuni (PESK). Il-mira speċifika mfittxija mill-Kummissjoni hija l-faċilitazzjoni ta' trasferimenti intrakomunitarji ta' prodotti marbuta mad-difiża biex tonqos il-kumplessità - u l-piż amministrattiv marbut magħha - assoċjata mal-kwantità kbira attwali ta' skemi diverġenti ta' liċenzjar nazzjonali. Sa dan il-punt, l-ilħuq ta' din il-mira speċifika tikkomplementa d-direttiva li jmiss dwar ix-xiri għad-difiża. Bis-saħħa tal-faċilitazzjoni tat-trasferimenti tal-prodotti marbuta mad-difiża kkunsinnati lill-forzi armati ta' l-UE, il-gvernijiet li jridu jixtru se jkollhom il-benefiċċju li jipprevdu aktar il-provvista tagħhom u għaldaqstant ikollhom aktar sikurezza ta' provvista u dan se jnaqqas ir-riluttanza attwali ta' xiri transkonfinali. Għall-fornituri transkonfinali se jkun aktar faċli li "jippruvaw" il-ħila tagħhom li jikkunsenjaw fil-ħin il-prodotti marbuta mad-difiża. 5. L-GħAżLIET TA' POLITIKA Tqiesu ħames għażliet ta' politika ewlenin: Għażla 1 | Ebda azzjoni (xenarju ta' kollox jibqa' kif kien) | Għażla 2 | Miżuri mhux leġiżlattivi li jieħdu sura ta' Komunikazzjoni interpretattiva dwar l-Artikolu 296 jew miżuri ta' bini ta' fiduċja. | Għażla 3 | Liberalizzazzjoni totali tat-trasferimenti kollha ta' prodotti marbuta mad-difiża | Għażla 4 | Treġija tat-trasferimenti intrakomunitarji fil-livell ta' l-UE permezz ta' Aġenzija | Għażla 5 | Simplifikazzjoni u approssimazzjoni ta' l-iskemi nazzjonali ta' liċenzjar. Dawn l-elementi ta' simplifikazzjoni jirrigwardaw: it-tip ta' liċenzja maħruġa (3 sotto-għażliet: A1 = liċenzji ġenerali biss, A2 = liċenzji globali biss, A3 = taħlita ta' liċenzji ġenerali u globali), il-garanziji pprovduti rigward l-affidabilità tad-destinatarji (3 sotto-għażliet: B1 = ebda ċertifikazzjoni ta' l-UE, B2 = ċertifikazzjoni obbligatorja, B3 = ċertfikazzjoni tal-wasla ta' trasferimenti taħt liċenzja ġenerali), il-garanziji pprovduti rigward it-treġija ta' esportazzjoni mill-ġdid lejn pajjiżi terzi (2 sotto-għażliet: C1 = rekwiżiti ta' tagħrif regolatorju u sanzjonijiet, C2 = sistema ta' traċċabilità bbażata fuq database ċentralizzata). | Bi qbil mal-prinċipju ta' analiżi proporzjonata, l-għażliet 2, 3 u 4 ġew eżaminati iżda ma ttieħdux għal analiżi ulterjuri fid-dettall ta' l-impatt, minħabba jew li ma tantx jistgħu jilħqu b'mod effettiv l-miri identifikati, jew minħabba n-natura mhux realistika tagħhom minn perspettiva ta' aċċettabilità politika. Twettqet analiżi fil-fond ta' l-impatt għax-xenarju kollox-jibqa'-kif-kien, kif ukoll għal kull sotto-għażla tax-xenarju ta' simplifikazzjoni leġiżlattiva. Matul il-konsultazzjoni mal-partijiet interessati, il-Lista Militari Komuni tal-Kunsill ( Common Military List - CML) ħarġet bħala referenza komuni għall-Istati Membri kollha fil-qafas tal-Kodiċi ta' Kondotta ta' Esportazzjonijiet ta' Armi ta' l-UE. Din il-lista li dwarha diġà ntlaħaq ftehim għaldaqstant kienet kandidat naturali biex jiġi ddefinit l-ambitu ta' kull azzjoni leġiżlattiva. 6. STIMA TA' L-IMPATTI Għażla 1: ebda azzjoni mill-UE In-nuqqas ta' azzjoni fil-livell tal-Komunità biex jiġu indirizzati t-trasferimenti intrakomunitarji tal-prodotti marbuta mad-difiża ma jimplikax bil-fors status quo ffriżat. Ċertu għadd ta' Stati Membri x'aktarx li jkomplu jeżaminaw mill-ġdid is-sistemi tagħhom ta' liċenzjar nazzjonali bil-ħsieb li jissimplifikawhom, u inizjattivi (mibdija jew tal-ġejieni) żviluppati f'kuntest intergovernattiv jistgħu jissoktaw li jippruvaw xi faċilitazzjoni ta' trasferimenti bejn il-pajjiżi parteċipanti. Minħabba d-diffikultà mesmmija biex jiġu estiżi dawn l-arranġamenti għal membri addizzjonali parteċipanti, id-diskriminazzjoni potenzjali bejn Stati Membri parteċipanti u dawk mhux parteċipanti l-aktar l-aktar ma titwarrabx, jekk mhux tiġi aktar amplifikata. Qagħda bħal din ixxekkel l-isfruttament tal-kompetenzi u l-għarfien speċjalizzat f'oqsma partikolari (b'mod partikolari dawk li jinsabu fl-Istati Membri ġodda). L-Istati Membri li jitħallew barra se jkomplu jaraw ftit inċentiva komplementari biex jixtru prodotti marbuta mad-difiża Ewropea minħabba li (a) il-kumpaniji tagħhom ta' l-industrija tad-difiża (l-aktar IŻM) se jkunu inqas integrati fi programmi ta' difiża ewlenin, u (b) n-nuqqas ta' sikurezza akbar ta' provvista meta mqabbla ma' fornituri alternattivi ta' pajjiżi terzi. Fil-medda ta' żmien medju u dak twil, jekk l-industrija Ewropea tiġi miċħuda mill-benefiċċji ta' kooperazzjoni u integrazzjoni aktar fil-fond, hija se titlef il-kompetittività u r-rwol tagħha jista' jaqa' għal swieq speċjalizzati u fornituri l-aktar ta' kuntratturi ewlenin mhux Ewropej u b'hekk titqiegħed f'periklu l-kapaċità tagħha li tiżviluppa b'mod awtonomu l-kapaċitajiet meħtieġa għall-politika ta' sigurtà u difiża Ewropea. Kull esklużjoni bħal din mill-ogħla segmenti tas-suq b'valur miżjud ikollha wkoll impatt negattiv fuq il-qliegħ disponibbli mill-kumpaniji Ewropej tad-difiża u b'hekk jinħolqu diffikultajiet biex ikun attirat l-investiment. It-telf progressiv tal-kompetittivita ta' l-industrija ta' l-UE tinfluwenza inevitabilment b'mod negattiv kemm il-livell kif ukoll il-kwalità ta' l-impjieg fis-settur. Għażla 5: Simplifikazzjoni u approssimazzjoni ta' l-iskemi nazzjonali ta' liċenzjar Matul il-fażi ta' konsultazzjoni ħareġ ċar li l-livell ġenerali ta' ħarsien ta' l-interessi ta' sigurtà li hemm bħalissa għandu jinżamm. B'mod konkret, dan jimplika li kull simplifikazzjoni / faċilitazzjoni ta' trasferimenti intrakomunitarji jeħtieġ li tkun ikkomplementata minn miżuri li jħeġġu klima ta' fiduċja reċiproka, l-aktar f'dak li għandu x'jaqsam ma' esportazzjonijiet mill-ġdid lejn pajjiżi terzi. L-effettività fl-infiq tas-sottogħażliet varji msemmija hawn fuq għal dak li għandu x'jaqsam mal-mezzi ta' faċilitazzjoni (tip ta' liċenzja) u l-garanziji (ċertifikazzjoni u kontroll ta' esportazzjoni mill-ġdid) ġew skrinjati fid-dettall. L-analiżi tikkonkludi li skema ta' l-UE bbażata kemm fuq liċenzji ġenerali kif ukoll globali tikkostitwixxi l-aktar kompromess xieraq bejn il-miri ta' effiċjenza tal-miżura (jiġifieri l-iffaċilitar b'mod ġenwin tat-trasferimenti intrakomunitarji ta' prodotti marbuta mad-difiża) u l-flessibilità meħtieġa għall-Istati Membri biex jipperfezzjonaw ir-restrizzjonijiet ta' esportazzjoni mill-ġdid jew ta' l-użu aħħari fuq l-aktar prodotti sensittivi. Iċ-ċertifikazzjoni ta' l-UE ta' kumpaniji destinatarji tidher li tikkostitwixxi mezz b'saħħtu ta' kif tgħolli l-fiduċja reċiproka bi spiża minima marġinali. Madankollu minħabba l-impatt potenzjali sproporzjonat li ċ-ċertifikazzjoni ssir obbligatorja (l-aktar għall-IŻMs), is-sottogħażla li torbot iċ-ċertfikazzjoni mal-benefiċċju ta' riċezzjoni taħt liċenzja ġenerali dehret li tirrappreżenta inċentiv effiċjenti ta' bini ta' fiduċja għall-Istati Membri biex jagħmlu l-aktar użu wiesa' mil-liċenzji b'inqas piż. L-affidabilità assoċjata mal-gvernijiet ta' l-UE li jixtru prodotti għall-forzi armati tagħhom stess (jiġifieri prodotti li l-utenti aħħarija tagħhom huma l-gvernijiet ta' l-UE) wkoll tippermetti li tiftaħ il-liċenzjar ġenerali għall-gvernijiet ta' l-UE li jixtru. Fl-aħħarnett, għal dak li huwa kontroll fuq l-esportazzjoni mill-ġdid, sistema ta' traċċabilità ta' kontroll doppju tiġġenera b'mod evidenti obbligi ġodda ta' piż kemm għall-kumpaniji kif ukoll għall-amministrazzjonijiet. It-teknika regolatorja aktar konvenzjonali bbażata fuq rekwiżiti ta' informazzjoni ex post u strateġiji politiċi effettivi ta' infurzar huma għalhekk meqjusa bħala aktar ta' infiq effettiv. L-istimi tas-sottoxenarji korrispondenti kkumbinati flimkien iwasslu għal stima ta' benefiċċju nett fil-piż amministrattiv li jinsab f'medda ta' bejn € 190 miljun sa € 405 miljun /sena. Iżda aktar importanti, il-benefiċċji indiretti mistennija ta' trasferimenti simplifikati bħala kontribuzzjoni lejn EDEM li taħdem tajjeb u EDTIB effiċjenti huma mistennija li jaqbżu b'mod konsiderevoli dawn il-benefiċċji netti diretti. L-impatti soċjali diretti mistennija jkunu żgħar ħafna, filwaqt li b'kuntrast, l-impatti indiretti x'aktarx li jkunu ħafna iktar sinifikanti. It-tisħiħ ta' Bażi Industrijali Teknoloġika u ta' Difiża pan-Ewropea tista' fil-medda l-qasira twassal għal razzjonalizzazzjoni ta' l-istrutturi, u għalhekk, għal tnaqqis ta' impjiegi fi programmi żejda u f'kumpaniji li mhumiex kompetittivi biżżejjed. Ristrutturar bħal dan huwa iżda pre-rekwiżit biex l-industrija tad-difiża ta' l-UE tinżamm aġġornata ma' l-iżviluppi teknoloġiċi, kundizzjoni meħtieġa kemm biex tilqa' l-isfida tal-kompetizzjoni tal-ġodda li jidħlu kif ukoll biex tiġi evitata fetħa teknoloġika ikbar bejnha u l-kompetituri l-aktar avanzati tagħha. Dan ix-xenarju għalhekk joffri l-aqwa garanzija biex jinżamm jew jiġi żviluppat kemm f'termini kwalitattivi kif ukoll kwantitattivi l-impjieg f'medda ta' żmien medju sa żmien twil. Fl-aħħarnett, dan il-qafas ma għandux jimplika xi impatt ambjentali li jista' jinħass. 7. SORVELJANZA U VALUTAZZJONI Kwalunkwe strument tal-Komunità stabbilit biex jiffaċilita t-trasferimenti intra-UE ta' prodotti marbuta mad-difiża se jeħtieġ li jiġi applikat u infurzat mill-Istati Membri. Dawn se jkollhom jadattaw il-qafas regolatorju tagħhom, per eżempju biex jipprovdu għal dispożizzjonijiet xierqa dwar iċ-ċertfikazzjoni u l-liċenzji globali / ġenerali. Dawn il-miżuri ta' applikazzjoni nazzjonali se jeħtieġu sorveljanza xierqa mis-servizzi tal-Kummissjoni, l-ewwel biex tiġi kkontrollata l-konformità mar-regoli tal-Komunità, u t-tieni biex jiġu organizzati skambji trasparenti ta' bini ta' fiduċja fost l-Istati Membri. Fit-terminu medju, il-Kummissjoni għandha twettaq stima tat-tħaddim tas-sistema simplifikata ta' l-UE, b'attenzjoni speċjali fuq l-ispejjeż ta' amministrazzjoni. Minħabba ċ-ċiklu ta' ħajja kemmxejn twil tat-tagħmir ta' difiża, mhumiex mistennija minnufih tibdiliet fil-prassi ta' xiri governattiv u organizzazzjoni mill-ġdid tal-katini ta' provvista industrijali. Li jkun hemm provvista akbar ta' sigurtà tibqa' sensazzjoni kemmxejn soġġettiva, u għalhekk iż-żmien huwa parametru essenzjali biex tissawwar fiduċja reċiproka. Il-benefiċċji indiretti mfittxija bil-faċilitazzjoni tat-trasferimenti intra-EU ta' prodotti ta' difiża jistgħu biss għalhekk jinħassu fuq medda twila ta' żmien. L-evalwazzjoni ta' dawn l-impatti aktar wiesa' makroekonomiċi għandha għalhekk titwettaq fuq l-istess medda ta' żmien, x'aktarx mhux qabel 5 snin wara d-dħul fis-seħħ ta' l-istrument tal-Komunità. [1] KUMM(97) 583 tat-12 ta' Novembru 1997, KUMM(2003) 113 tal-11 ta' Marzu 2003. [2] http://ec.europa.eu/enterprise/regulation/inst_sp/defense_en.htm [3] Il-Kodiċi ta' Kondotta ta' l-UE dwar l-esportazzjonijiet ta' armi adottat fl-1998 jibni fuq tmien kriterji komuni għall-esportazzjonijiet ta' armi u jinkludi wkoll notifika ta' ċaħda u mekkaniżmu ta' konsultazzjoni. L-adozzjoni tal-kodiċi kien stadju kwalitattiv ġdid fl-iżvilupp ta' approċċ komuni ta' l-UE lejn l-esportazzjonijiet ta' armi bħala element importanti tal-Politika Estera u s-Sigurtà Komuni.